
                         Bucureşti, 18 octombrie 2016

                                                                                  PL-x 394/2016                                                         

      AVIZ

      asupra

proiectului de Lege privind declararea zilei de 9 mai – Ziua Proclamării Independenţei României, ca zi de sărbătoare naţională

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind declararea zilei de 9 mai – Ziua Proclamării Independenţei României, ca zi de sărbătoare naţională, trimis cu adresa nr. PL-x 394 din 3 octombrie 2016, înregistrat cu  nr. 4c-11/1053 din 4 octombrie 2016.
Senatul, în calitate de primă Cameră sesizată, a adoptat iniţiativa legislativă în şedinţa din ziua de 26 septembrie 2016.

Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare.
Proiectul de lege are ca obiect de reglementare declararea zilei de 9 mai – Ziua Proclamării Independenţei României, ca zi de sărbătoare naţională, această zi fiind unul din reperele formării statului român unitar modern.
Potrivit prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din ziua de 18 octombrie 2016.

Membrii comisiei au examinat proiectul de lege supus avizării, expunerea de motive şi avizul favorabil cu observaţii şi propuneri al Consiliului Legislativ, transmis prin adresa cu nr.196 din 8 martie 2016.

Guvernul României, conform punctului de vedere transmis prin adresa cu nr.842/27.04.2016, nu susţine adoptarea acestei iniţiative legislative, considerând că sunt încălcate dispoziţiile art.138 alin.(5) din Constituţia României, republicată, întrucât iniţiatorul nu precizează sursele de finanţare necesare aplicării măsurilor propuse. Prin dispoziţiile Legii nr.103/2015, ziua de 10 mai a fost declarată zi de sărbătoare naţională.


În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a iniţiativei legislative.
În raport de obiectul şi conţinutul reglementării, propunerea legislativă face parte din categoria legilor ordinare.

                             VICERPREŞEDINTE,                          

            SECRETAR,

                              Ciprian Nicolae NICA                                                      Ninel PEIA
Consilier parlamentar,

